ครึ่งบ่าย…ไม้สั้น – บล.คันทรี่ กรุ๊ป
สรุปทิศทางตลาดภาคเช้า และแนวโน้มการลงทุนภาคบ่าย โดย บล.คันทรี กรุ๊ป จำกัด
24 ก.พ. 2559

สรุปตลาดภาคเช้า
ตลาดภาคเช้าปิดทรงตัว แข็งแรงกว่าภาพรวมของตลาดรอบบ้านที่อ่อนตัวลงตามความกังวลต่อเศรษฐกิจจีนและราคาน้ำมันดิบที่อ่อนตัวลง โดยSET มีการเคลื่อนไหวผันผวนระหว่างวันในกรอบแคบ แม้ว่าจะได้รับแรงกดดันจากการปรับตัวลดลงของราคาน้ำมัน แต่ด้วยแรงซื้อในหุ้นขนาดกลางและเล็ก จากแรงเก็งกำไรต่อผลประกอบการไตรมาส ช่วยพยุงดัชนีให้ทรงตัว
 
แนวโน้ม ภาคบ่าย
คาดดัชนีมีแนวโน้มอ่อนตัวลงในภาคบ่าย นำโดยแรงขายในหุ้นพลังงานตามราคาน้ำมันที่ลดลง และแรงซื้อในหุ้นขนาดกลางและเล็กที่มีลดลง กดดันดัชนี เน้นลงทุนในหุ้นที่มีแนวโน้มปันผลน่าพอใจ ในกลุ่ม การเงิน และอสังหาฯ สำหรับการเก็งกำไรระยะสั้น แนะนำหุ้นที่ได้ประโยชน์จากราคาน้ำมันอ่อนตัว AAV, BA และ EPG
 
วิเคราะห์ทางเทคนิค
SMPC ราคาปิด 9.15 บาท
แนวรับ 9.10 บาท แนวต้าน 9.80 บาท
แนว cut loss หากราคามีแนวโน้มหลุด 8.95 บาท
 
กราฟ SMPC กำลั้งตั้งลำรอบใหม่ หลังจากทิ้งตัวเป็นรูปภูเขาแหลม ข้างบนเต็มไปด้วยหิมะให้คนอยู่ตรงนั้นหนาวอีกนาน แต่ราคาปัจจุบันเป็นตีนเขาที่จะไต่ระดับรอบใหม่ แต่ยังไงก็ไม่ใหญ่เท่าเดิม เพราะโวลุ่มคายตัวออกมามากแล้ว โดยสัญญาณซื้อกำลังเกิดใน Stoch คาดว่าจะดีดตัวไปปะทะแนวเส้นค่าเฉลี่ยที่ 9.80 บาท แค่นั้นก็พอ
 
เด็กแนว
NCH เงียบหายไปนานสำหรับหุ้นอสังหาตัวนี้ ผลประกอบการ ไตรมาส 4 กำลังรอการแจ้งข่าว และมีแนวโน้มน่าจะทำได้ดี หลังจาก 9 เดือนทีผ่านมาคว้ากำไรโตไป 100% ราคาหุ้นที่อยู่นิ่งมานาน มักจะมาเลือกขยับตัวช่วงใกล้ประกาศผลประกอบการนี้แหละ และจุดเด่น 2 เรืองคือ Book value ระดับ 2.05 บาท สูงกว่าราคาหุ้นในกระดานมากโข หลังประกาศงบสิ้นปีจะสูงกว่านี้อีก ส่วนประเด็นสำคัญที่สองคือพันธมิตรขยายธุรกิจ
เพราะบริษัทมีแผนในการเติบโตด้านค้าปลีก และมองหาพันธมิตรร่วมทุนมากว่าครึ่งค่อนปี งานนี้มาลุ้นกันซิว่าจะมีใครในใจ เด็กแนวว่าถือโอกาสที่ฟ้าเปิดเจ้าสัวอสังหาใหญ่ที่กำลังจะผันตัวเองไปเป็น holding อาจย่องเงียบเข้ามาสนใจหรือไม่ ลองไปคุยกันดู ถ้าได้ขึ้นมามีแต่ดีกับดี จะทำให้บริษัทเติบโตก้าวกระโดดอย่างแรง NCH ของหมอเชาว์นี้ถือว่าเป็นหุ้นที่ undervalue ในเชิง PBV มากเกินไป ขณะที่สภาพคล่องหุ้นดี กระแสเงินสดดี ไม่มีปัญหา รูปหล่อ ใจยังว่าง หวังว่าจะมีข่าวดี
กราฟ NCH ดีดตัวขึ้นเป็นรูปชายธง และกำลังจะไต่ระดับขึ้นเป็นรูปวงรีใบที่สอง ซึ่งมีแนวต้าน 1.65 บาท จัดว่าเป็นหุ้นที่มีราคาค่อนข้างต่ำในเชิงกราฟ และมี upside ในการเด้งตัวได้ไกล เหมาะสำหรับการเก็งกำไรอย่างมาก